
Iohannis — unealta lui Orban, marioneta lui Putin 


Declaraţiile făcute la Salonta de Viktor Orban arată cum ne privesc vecinii noștri. 
De sus și cu dispreţ! Premierul maghiar s-a folosit de Klaus Iohannis ca să-și 
aranjeze „ploile”. Are o poziţie tot mai fragilă în interiorul UE și liderul român i-a 
oferit cea mai bună oportunitate ca să își negocieze viitorul loc. Anunţul lui 
Iohannis privind candidatura la funcţia de secretar general al NATO este arma 
cu care Orban trage acum în toţi adversarii politici de la Bruxelles. În același 
timp, situaţia e mai complicată de atât, în sensul că poziţia Budapestei face 
jocurile ...Moscovei, iar Statele Unite știu asta foarte bine și văd destul de clar ce 
haos a provocat președintele României. 


"i 


În interiorul Alianţei Nord-Atlantice lucrurile sunt clare și este greu de crezut că se mai 
schimbă ceva. La nivelul acesta, dacă Unchiul Sam a anunţat că Mark Rutte este alesul 
său, atunci organizaţia are deja un nou secretar general și e doar o chestiune de timp și 
birocraţie până la instalarea sa oficială. 


Orban trage în Bruxelles 


O știe și Viktor Orban, dar asta nu îl împiedică pe liderul maghiar să se folosească atât cât 
poate de prostiile pe care le face Klaus Iohannis. Unii i-au zis gafă. Alţii, încăpățânare. La 


Budapesta, anunțul venit dinspre Palatul Cotroceni a picat la momentul potrivit, fix când 
Ungaria avea mai mare nevoie de ajutor în meciul cu Uniunea Europeană. Iar joaca lui 
Iohannis de-a candidatura la NATO este colacul de salvare pe care a pus ochii Orban. 


Bruxellesul nu a înghiţit niciodată atitudinea nonconformistă a Ungariei, de aceea se 
vorbește azi la modul public despre „opțiunea nucleară” pentru Budapesta. Belgia, prin 
vocea liderilor politici, a cerut blocarea dreptului de vot în Consiliul Europei pentru 
Guvernul „Orban”. Cu alte cuvinte, maghiarii ar urma să fie prezenţi de decor la ședințele 
C.E, fapt de neconceput și cu care nicio altă națiune nu s-a mai confruntat până acum. 


„Avem o Europă care face progrese cu mare dificultate. Din păcate, avem niște state - un 
stat, în particular - care adoptă tot mai des o atitudine tranzacțională, de blocaj și de 
veto. Cred că trebuie să avem curajul să luăm decizii - să mergem până la capătul 
articolului 7, să-l activăm în profunzime pentru a bloca dreptul de veto”, a declarat 
ministrul de Externe al Belgiei, Hadja Lahbib. 


Lovitura ar fi una și mai mare, dacă avem în vedere că, de la 1 iulie, Ungaria se 
pregătește să preia președinția rotativă a Consiliului UE. În mai puţin de o lună, Viktor 
Orban va avea și mai multă putere, urmând a stabili agenda de lucru și priorităţile 
blocului comunitar pentru ultima jumătate a anului 2024. Dacă nu-l fac KO acum, vesticii 
nu vor mai avea nicio șansă, se spune în presa occidentală. 


În fața acestui pericol, premierul Ungariei a văzut în ambițiile de parvenire ale lui Klaus 
Iohannis momentul prielnic să atace. La Salonta, le-a spus celor veniţi să-l asculte că 
președintele român este candidatul perfect pentru NATO și cel pe care Budapesta îl va 
vota. Că avem de-a face cu o strategie construită în jurul lui lohannis, iată ce a afirmat, 
cu o zi înainte, tot în România, dar la Târgu Mureș, și ministrul maghiar de Externe, Peter 
Szijjarto — „În ceea ce privește poziția de secretar general al NATO, există un consens în 
momentul de față în privința NATO, că toate provocările vin dinspre Est. 


Toată lumea vrea să întărească flancul de est al NATO, dar nimeni nu se gândește că, 
dacă NATO trebuie întărită în Est și dacă de acolo vin provocările, poate și secretarul 


general ar trebui să fie din Est”. Acum, e clar că vorbim de o linie adoptată de Budapesta 
și care are la bază declaraţiile lui Klaus Iohannis? Practic, președintele României este 
unealta Ungariei, iar prin extensie, și a Rusiei. Pentru că Moscova își freacă mâinile când 
vede că există disensiuni în NATO și „Aliaţii” nu se înțeleg în privinţa succesorului lui Jens 
Stoltenberg; subminarea autorității Americii nu poate fi decât ceva care să-i convină lui 
Vladimir Putin, doar vorbim de primul care a aruncat cu piatra în statuia Unchiului Sam. 


România, o miză mică într-un război atât de mare 


România își cunoaște locul în lume și acesta nu este la masa celor care iau decizii, oricât 
de mult ne doare asta. Dacă noi nu suntem primiţi în Liga Mare, ungurii, în schimb, joacă 
acolo și au știut dintotdeauna cum să își apere interesul cât mai bine. La nevoie, dacă 
vremurile o cer, se folosesc inclusiv de vecini, cazul lui lohannis, care pentru Viktor Orban 
este bățul de atins dușmanii de la Bruxelles. 


„Ceea ce se întâmplă «astăzi» la Bruxelles și Washington este un tip de 
pregătire a atmosferei pentru un eventual conflict armat direct. Am putea spune 
că este pregătirea pentru intrarea Europei în război. Europa se pregătește de 
război, cu anunţuri zilnice despre inaugurarea unui nou tronson de drum către 
iad. Vrem să vărsăm sânge maghiar pentru Ucraina? Nu! Nu vom merge la 
război, nu vom muri pentru altcineva pe pământ străin! (...) Nu există a treia 
cale, doar un Al Treilea Război Mondial!”, a răbufnit premierul Ungariei, săptămâna 
trecută, arătând ce se pune la cale în spatele ușilor închise, la discuţii purtate de liderii 
lumii. 


Din toate cele ce se petrecut acum, Klaus Iohannis n-a înțeles decât că este momentul 
să-și autopropulseze augusta lene spre o funcţie înaltă și atât de protectoare încât stafia 
dosarului celor șase case luate cu banii pe meditații să nu-l mai urmărească vreodată. 


